次韵張安道讀杜詩
作者：蘇軾
朝代：宋

paragraphs: 大雅初微缺，流風困暴豪。
張爲詞客賦，變作楚臣騷。
展轉更崩壞，紛綸閱俊髦。
地偏蕃怪産，源失亂狂濤。
粉黛迷真色，魚蝦易豢牢。
誰知杜陵傑，名與謫仙高。
掃地收千軌，爭標看兩艘。
詩人例窮苦，天意遣奔逃。
塵暗人亡鹿，溟翻帝斬鰲。
艱危思李牧，述作謝王褒。
失意各千里，哀鳴聞九皋。
騎鯨遁滄海，捋虎得綈袍。
巨筆屠龍手，微官似馬曹。
迂疏無事業，醉飽死遊遨。
簡牘儀型在，兒童篆刻勞。
今誰主文字，公合抱旌旄。
開卷遥相憶，知音兩不遭。
般斤思郢質，鯤化陋鯈濠。
恨我無佳句，時蒙致白醪。
殷勤理黄菊，未遣沒蓬蒿。